Dychtau
Dychtau (rus. Дыхтау, karač. Дых тау – „status kalnas“) – kalnas Kaukaze, Didžiojo Kaukazo masyve, Šoniniame kalnagūbryje. Stūkso Rusijoje, Kabardos-Balkarijos pietryčiuose, Kabardos-Balkarijos rezervate. Aukštis – 5204 m (antras pagal aukštį Kaukazo kalnas po Elbruso). Kalnas piramidiškas, turi dvi viršūnes – Pagrindinę (5204,7 m) ir Rytinę (5180 m). Be to, šalia prisišliejusi Puškino viršukalnė (5100 m). Alpinizmas. Pirmasis į Dychtau įkopė anglas Albertas Mameris (1888 m).